Mikulec, Roman, minister vnútra SR (2021-10-19):
Ďakujem pekne za slovo. Vážený pán predsedajúci, vážené pani poslankyne, vážení páni poslanci, návrh novelizácie zákona o podmienkach výkonu volebného práva vypracovalo ministerstvo vnútra v súvislosti s blížiacimi sa voľbami do orgánov územnej samosprávy, ktoré sa v roku 2022 vykonajú po prvýkrát v rovnaký deň a v rovnakom čase. Prioritným cieľom návrhu zákona je preto vytvoriť legislatívne podmienky na vykonanie týchto volieb tak, aby priebeh hlasovania, zisťovania výsledku volieb, ako aj vedenie volebnej kampane, mohli prebehnúť úspešne, korektne a bez rušivých momentov. V článku 1 sa návrhom zákona zavádza povinnosť volebným komisiám všetkých stupňov, vrátane okrskových volebných komisií, zasielať zápisnicu o výsledku volieb elektronicky a písomné vyhotovenie podpísané členmi volebnej komisie doručiť obci, resp. úradu samosprávneho kraja v určenej lehote až po voľbách. Predsedovia volebných komisií nebudú musieť okamžite po zistení výsledku volieb do orgánov samosprávnych krajov osobne doručovať zápisnicu volebnej komisii vyššieho stupňa, ale budú môcť pokračovať v sčítavaní výsledkov komunálnych volieb. Vzhľadom na mimoriadnu náročnosť práce okrskových volebných komisií v týchto voľbách sa zároveň navrhuje zvýšenie odmeny jej členom na dvojnásobok. Okrem toho sa v zákone navrhujú úpravy vyplývajúce z aplikačnej praxe. Jednoznačne sa ustanovuje preukazovanie totožnosti voliča a ustanovuje sa postup, pokiaľ ide o prekážku práva voliť z dôvodu zákonom ustanoveného obmedzenia, osobnej slobody z dôvodov ochrany verejného zdravia. Vytvára sa tiež legislatívna opora pre osobitnú právnu úpravu špeciálneho spôsobu hlasovania v čase pandémie pre voličov, ktorí majú prekážku práva voliť z dôvodov ochrany verejného zdravia. V článku 2 sa navrhujú a upravujú pravidlá vedenia volebnej kampane, najmä limity nákladov na volebnú kampaň v súvislosti s konaním spojených volieb. Kontrola transparentnosti vedenia volebnej kampane vo voľbách do orgánov územnej samosprávy sa navrhuje presunúť na okresné úrady. Vzhľadom na aplikačnú prax považujeme za efektívne a racionálne, aby predmety volebnej kampane, ktoré sa v týchto voľbách umiestňujú na miestnej a regionálnej úrovni, boli kontrolované z úrovne okresného úradu. Obdobie tzv. volebného moratória sa navrhuje v celom zákone zjednotiť, a to na obdobie 48 hodín pred dňom konania volieb. Neposkytnutie súčinnosti fyzických a právnických osôb správnym orgánom môže znemožniť efektívne prešetrovanie možných porušení pravidiel vedenia volebnej kampane. Preto sa navrhuje uložiť povinnosť každému poskytnúť ministerstvu vnútra a okresnému úradu súčinnosť pri kontrole dodržiavania povinnosti ustanovených týmto zákonom, pod hrozbou uloženia sankcie, čo sa pri aplikácii zákona o volebnej kampani osvedčilo. V článku 3 sa navrhuje ustanoviť bankám povinnosť zriadiť tzv. transparentný účet kandidujúcim subjektom na požiadanie. Návrh vychádza z aplikačnej praxe, keďže považujeme za nedostatok aktuálnej právnej úpravy, ktorá na jednej strane ukladá povinnosť kandidujúcim subjektom zriadiť si na vedenie volebnej kampane transparentný účet, a na strane druhej bankám v súčasnosti neukladá povinnosť na požiadanie takýto účet zriadiť. V zákone sa navrhuje dostatočný časový priestor na to, aby banky, ktoré službu ´transparentný účet´ doposiaľ neposkytovali, do konca roka 2022 tento produkt do svojho portfólia zaradili. Zároveň na zabezpečenie vykonávania kontroly dodržiavania pravidiel financovania volebnej kampane sa umožňuje ministerstvu vnútra prelomením bankového tajomstva identifikovať darcu finančných prostriedkov. Vážené pani poslankyne, vážení páni poslanci, záverom si vás dovoľujem požiadať o podporu predloženého vládneho návrhu zákona. Ďakujem za pozornosť.